በአዲስ አበባ ከተማ 123ሺህ ነዋሪዎችን  በምግብ ዋስትና ተጠቃሚ  ለማድረግ  ጥረት ነው
በአዲስ አበባ ከተማ የሚገኙ 123ሺህ ነዋሪዎችን  በምግብ ዋስትና  መርሃ ግብር  ተጠቃሚ  ለማድረግ  እየተንቀሳቀሱ  መሆኑን የከተማው አስተዳደር የጥቃቅንና አነስተኛ ኢንተርፕራይዞች ልማት ቢሮ አስታወቀ ።የቢሮው ኃላፊ አቶ ልዑልሰገድ ይፍሩ ለዋልታ እንደገለጹት፤ በአዲስ አበባ ከተማ በ35  ወረዳዎች የድሃ ድሃ መሆናቸው የተረጋገጡ 123ሺህ ነዋሪዎችን በከተማዋ የምግብ ዋስትና መርሃ ግብር  በማካተት  ተጠቃሚ ለማድረግ ቅድመ ዝግጅቶች እየተጠናቀቁ ይገኛሉ ።ከነዚሁም ውስጥ 103ሺህ ነዋሪዎች በአዲስ አበባ ከተማ የአረንጓዴ ልማት ፣ የመሠረተ ልማት፣ የጽዳት፣ የተፋሰስ ልማት ሥራዎች ላይ ለማሳተፍ መታቀዱን አመልክተዋል፡፡ ሌሎች 19 ሺህ 827 ሰርተው ለመብላት የማይችሉ ነዋሪዎች በቀጥታ  ድጋፍ ተጠቃሚ  እንደሚሆኑ አስታውቀዋል ።እስካሁን ቢሮው በቀጥታ ድጋፉ የሚሳተፉ አቅመ ደካሞችን በአንድ ለሰላሳ አደረጃጃት 684 ቡድኖች  እንዲደራጁ ማድረጉን  አስረድተዋል፡፡እንደ አቶ ልዑልሰገድ ገለጻ  አንድ  የቀጥታ  ድጋፍ መርሃ ግብር ተጠቃሚ በወር  የ170 ብር ድጋፍ  ያገኛል፡፡ እንደዚሁም 6ሺህ 434 የሚሆኑ  የአንድ ለአምስት አደረጃጃቶችም በማዋቀር  በአካባቢ ልማት ሥራዎች ለማሳተፍ እንቅስቃሴዎች እየተካሄዱ ነው ያሉት ።አዲስ አበባ ከተማን ጨምሮ በሀገሪቱ ዋና ዋና ከተሞች ተግባራዊ የሚደረገውን የምግብ ዋስትና መርሃ ግብር ተፈጻሚ ለማድረግ ከፌደራል መንግሥትና የዓለም ባንክ  በተገኘው 450 የአሜሪካ  ዶላር መመደቡ ይታወቃል  ።